ΓΡΑΠΤΗ ΕΡΩΤΗΣΗ E-2483/97 υποβολή: Luciano Pettinari (GUE/NGL) προς την Επιτροπή (16 Iουλίου 1997)

Θέμα: INTEREG II και το λιμάνι της Monopoli

Το λιμάνι της Monopoli στην επαρχία της Απουλίας αποτελεί ένα απο τα πιο σημαντικά σημεία επαφής μεταξύ Ιταλίας και Αλβανίας και ως εκ τούτου διαδραματίζει σημαντικό ρόλο στις επαφές Ευρωπαϊκής Ένωσης και Τιράνων. Λόγω αυτής της σημασίας, το λιμάνι της Monopoli εντάχθηκε στις περιοχές που επωφελούνται από κοινοτικές ενισχύσεις απο το αναπτυξιακό πρόγραμμα INTEREG 2 (Ιταλία-Αλβανία). Κατόπιν σειράς επαφών υψηλού επιπέδου μεταξύ εκπροσώπων της κοινότητας Monopoli, της Προεδρίας του Συμβουλίου Υπουργών της Ιταλικής Δημοκρατίας και της επαρχίας Απουλίας, το λιμάνι συμπεριλήφθηκε οριστικά στα έργα που χρηματοδοτούνται από τα σχέδια του INTEREG 2. Ωστόσο για άγνωστο λόγο, στις 22 Μαίου 1997, οι υπηρεσίες της Ευρωπαϊκής Επιτροπής κοινοποίησαν στην κοινότητα Μonopoli τον αποκλεισμό του λιμανιού της πόλης απο το INTEREG 2.

Θεωρώντας ότι αυτή η απόφαση λαμβάνει τη μορφή καταχρηστικής ανάμειξης της Επιτροπής στις επιλογές που αφορούν αποκλειστικά τους πολιτικούς φορείς και ότι είναι πασιφανής η ουσιαστική αξία του λιμανιού της Monopoli στην ανάπτυξη των σχέσεων μεταξύ ΕΕ και Αλβανίας, θα μπορούσε η Επιτροπή να μας εκθέσει τους λόγους για τους οποίους το λιμάνι της Monopoli αποκλείσθηκε απο τον κατάλογο των δικαιούχων της χρηματοδότησης του προγράμματος INTEREG 2; Εξάλλου, δεν όφειλε η Επιτροπή να χορηγήσει τουλάχιστον μέρος των διατιθέμενων κονδυλίων σε αυτό το λιμάνι, δεδομένου οτι, εάν διατεθεί όλο το ποσό στο λιμάνι του Μπάρι, το σύνολο των κονδυλίων αναμφίβολα θα ξεπερνούσε τις ανάγκες χρηματοδότησης της πόλης του Μπάρι; Ποιές είναι οι περιοχές της επαρχίας Απουλίας που έχουν επιλεγεί ως δικαιούχοι του ΙΝΤΕREG 2 και ποιά τα κριτήρια επιλογής;

Απάντηση της κ. Wulf-Mathies εξ ονόματος της Επιτροπής (22 Σεπτεμβρίου 1997)

Οι στόχοι, το περιεχόμενο και οι δικαιούχοι του προγράμματος INTERREG II Ιταλία-Αλβανία, καθορίσθηκαν στο πλαίσιο της εταιρικής σχέσης ανάμεσα στην Επιτροπή, την ιταλική κυβέρνηση και την επαρχία της Απουλίας, σύμφωνα με τις διαδικασίες έγκρισης των προγραμμάτων παρέμβασης που συγχρηματοδοτούνται από την Επιτροπή.

Το πρόγραμμα το οποίο εγκρίθηκε στις 10 Οκτωβρίου 1996, δεν περιέχει, ανάμεσα στα ειδικά έργα τα οποία δικαιούνται ενισχύσεως, τον λιμένα της πόλης Μονόπολη. Ωστόσο, οι περιφερειακές αρχές κίνησαν πρόσφατα διαδικασία διαβουλεύσεων των μελών της επιτροπής παρακολούθησης του προγράμματος, προτείνοντας να συμπεριληφθεί ο λιμένας της Μονόπολης. Οι πληροφορίες οι οποίες επιτρέπουν την αξιολόγηση της πρότασης αυτής διαβιβάσθηκαν επίσης και εξετάζονται σήμερα από την Επιτροπή και τα άλλα μέλη της επιτροπής παρακολούθησης.

Όσον αφορά τις επιλέξιμες περιοχές, θα πρέπει να υπενθυμιστεί ότι ολόκληρη η επαρχία του Μπάρι είναι επιλέξιμη στο πλαίσιο του προγράμματος. Οι ειδικοί τόποι που δικαιούνται χρηματοδοτήσεων από το πρόγραμμα INTERREG προκύπτουν από τον εντοπισμό των χρηματοδοτουμένων έργων. Τα κριτήρια επιλογής των έργων ποικίλουν αναλόγως της τυπολογίας των χρηματοδοτουμένων ενεργειών και διευκρινίζονται στα μέτρα του προγράμματος καθώς και στις προσκλήσεις για υποβολή προσφορών που δημοσιεύονται από τις ιταλικές αρχές.